PRESSESKRIV

Et godt regnskapsresultat i et år med stor usikkerhet

Ureviderte regnskapstall viser netto driftsresultat på 14,1 millioner kroner, tilsvarende 1,5 prosent av brutto driftsinntekter.

Som følge av forpliktelsene som Fauske kommune har i ROBEK, var det budsjettert med merforbruk i 2021 for å ivareta realismekravet i budsjettet. Regnskapsresultatet viser en forbedring på 68 millioner kroner sammenlignet med budsjettet. Forbedret resultat utgjør 7,1 % av brutto driftsinntekter. Det ble investert for 126 millioner kroner i 2021.

**Uventet god skattevekst**

Tjenesteområdene har et regnskapsresultat på om lag 19 millioner kroner bedre enn budsjettert. Dette resultatet er godt hjulpet av uventet høy skatteinngang og inntektsøkning på tampen av 2021. Det gjør at Fauske kommune fikk et langt høyere driftsresultat enn forventet. Skatteinngangen for både landet og Fauske har hatt stor vekst i 2021, sammenlignet med året før, og hva vi kan forvente i 2022.

- Denne inntektsøkningen kommer godt med når kommunen må dekke inn tidligere års merforbruk, ettersom vi - selv etter dette resultatet - fremdeles har et akkumulert merforbruk på om lag 90 millioner kroner, sier kommunedirektør Ellen Beate Lundberg.

**Driftet bedre enn budsjettert**

I all hovedsak ble alle tjenesteområder i Fauske kommune drevet bedre enn budsjettene som ble lagt. I helse- og omsorgssektoren ser vi den største forbedringen som er på 14,5 millioner kroner. Det viser at Fauske kommune i 2021 har oppnådd god økonomisk styring på drifta.

– Lederne og våre medarbeidere som leverer tjenestene skal ha ros for god drift, og særlig vil jeg fremheve ansvaret som er tatt i et svært krevende år med pandemihåndtering, usikkerhet og omstilling, fremholder kommunedirektøren.

God kostnadskontroll kombinert med høyere inntekter enn budsjettert, gjør altså at Fauske leverer et godt årsregnskap.

**Forsiktig optimist**

Omstilling av kommunal drift er krevende og tar tid. Kommunestyret har satt retning og arbeidet med å skape en robust driftsbalanse er pågående, og det må fortsette. Ett delmål er nådd. Regnskapsresultatet etter 2021 gir en indikasjon på at det vi gjør virker etter hensikten. Det er grunn til å være optimistisk over de oppnådde resultatene så langt – det er et viktig steg på veien.

- Men jeg må minne om at vi fortsatt har store utfordringer. Vi har høy gjeldsbelastning, et driftsnivå som ligger for høyt i forhold til inntektene, og vi har forpliktelser i ROBEK med å dekke inn tidligere års merforbruk. Vi har ingen fond – null reservemidler – de må bygges opp ved å levere positive netto driftsresultat over år. Derfor er det fortsatt helt nødvendig med nøkterne budsjetter, omstilling og en stram økonomistyring for å overholde budsjettene, understreker Lundberg.

Tidligere års merforbruk over år i kommunen krever en betydelig snuoperasjon for å gjenopprette økonomisk kontroll og for å skape økonomisk handlingsrom.

*Fauske kommune gjør oppmerksom på at regnskapet er foreløpig siden den ennå ikke er revidert. Utfyllende detaljer om økonomien til de ulike tjenesteområdene blir kjent når årsmeldinga til kommunen er offentlig 31. mars 2022.*